
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 noiembrie 2013

	Nr.
	4c-7/593 


R A P O R T

asupra propunerii legislative pentru modificarea și completarea Legii 53/2003 modificată de Legea 40/2011
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx.410/2013 din 28 octombrie 2013, cu dezbaterea pe fond în procedură obişnuită, a propunerii legislative pentru modificarea și completarea Legii 53/2003 modificată de Legea 40/2011.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.340/29.04.2013)

· avizul Consiliului Economic şi Social (nr.1106/11.04.2013)

· punctul de vedere negativ al Guvernului (nr.915/07.06.2013).

Propunerea legislativă are ca obiect de reglementare modificarea alin.(1) al art. 137 din Legea nr. 53/2003- Codul muncii, republicată, cu modificările şi completările ulterioare, în sensul stabilirii ca repausul săptămânal să poată fi de două zile consecutive, dar nu mai puţin de 24 de ore, care urmează unei perioade de repaus zilnic de 12 ore şi se acordă, de regulă, sâmbăta sau duminica, în prezent acesta fiind acordat „în două zile consecutive, de regulă sâmbăta sau duminica”.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 12 noiembrie 2013 a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – Secretar de Stat – Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 22 octombrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea propunerii legislative întrucât soluţia legislativă preconizată este mai puţin favorabilă salariaţilor decât prevederile art. 137 alin.(1) în vigoare.
PREŞEDINTE,



SECRETAR,
Florin Iordache



Mihăiţă Găină

Întocmit,

Consilier parlamentar Sorina Szabo

